b'\n_START_ARTICLE_\nMatilda Joslyn Gage\n_START_PARAGRAPH_\nMatilda Electa Joslyn Gage (1826 Cicero, New York \xe2\x80\x93 1898 Chicago) oli yhdysvaltalainen suffragetti, ihmisoikeusaktivisti, vapaa-ajattelija ja kirjailija. _NEWLINE_Gage oli yksi kuuluisimmista 1800-luvun naisten oikeuksia ajaneista henkil\xc3\xb6ist\xc3\xa4. H\xc3\xa4n toimi National Woman Suffrage Associationin, kansallisen naisten \xc3\xa4\xc3\xa4nioikeuden yhdistyksen, eli NWSA:n puheenjohtajana vuosina 1875\xe2\x80\x931876 ja kirjoitti yhteisty\xc3\xb6ss\xc3\xa4 Susan B. Anthonyn, Elizabeth Cady Stantonin ja Ida Husted Harperin kanssa lopulta kuusiosaiseksi muodostuneen kirjasarjan nimelt\xc3\xa4 History of Woman Suffrage. Kirjasarja kertoi naisten \xc3\xa4\xc3\xa4nioikeuden historiasta. Gage osallistui my\xc3\xb6s Stantonin teoksen The Woman\xe2\x80\x99s Bible kirjoitusty\xc3\xb6h\xc3\xb6n, joskaan h\xc3\xa4nt\xc3\xa4 ei virallisesti merkitty kirjan kirjoittajaksi._NEWLINE_Gage tunnetaan kenties parhaiten ty\xc3\xb6st\xc3\xa4\xc3\xa4n naisten oikeuksien parissa, mutta h\xc3\xa4n toimi sen lis\xc3\xa4ksi muun muassa orjuutta vastustavissa ja intiaanien oikeuksia kannattavissa liikkeiss\xc3\xa4. Gage my\xc3\xb6s kritisoi kristinuskoa ja kannatti valtion ja kirkon eroa. H\xc3\xa4n oli naimisissa Henry Hill Gagen kanssa, ja heill\xc3\xa4 oli yhteens\xc3\xa4 viisi lasta. Gagen tyt\xc3\xa4r Maud oli naimisissa kirjasarja Ozin luojan L. Frank Baumin kanssa. Kuollessaan Gage asui Baumien luona Chicagossa. H\xc3\xa4net on haudattu Fayettevillen hautausmaalle New Yorkin Fayettevilleen.'